รู้สึกเหมือนเป็นโรคใบหน้าเบี้ยวครึ่งซีกได้ประมาณ3วันแล้วค่ะ กังวลใจมากๆ เพราะช่วงนี้หนูจะสอบแล้ว+ไม่กล้าไปพบที่รพ โรคนี้สามารถหายได้เองไหมคะ หรือถ้าจะไปพบแพทย์จริงๆไปตอนต้นเดือนมีนาได้ไหมคะ (สาเหตุที่อาจจะเป็นจากที่หนูคิดน่าจะเครียด พักผ่อนน้อย ประมาณนี้ค่ะ)
สวัสดีค่ะ โรคใบหน้าเบี้ยวครึ่งซีก (Bell's Palsy) อาการได้แก่กล้ามเนื้อใบหน้าอ่อนแรงครึ่งซีก ใบหน้าชาครึ่งซีกไม่สามารถยักคิ้วได้ ตาปิดไม่สนิท หนังตาและมุมปากตก ดื่มน้ำแล้วไหลออกมาจากมุมปาก เป็นต้น โดยจะเป็นเพียงซีกเดียวซึ่งอาการจะเกิดขึ้นอย่างฉับพลัน และรุนแรงภายใน 48 ชั่วโมงโรคนี้เป็นโรคที่เกิดจากเส้นประสาทสมองคู่ที่ 7 อักเสบ ซึ่งสาเหตุคือไม่ทราบสาเหตุที่ชัดเจน คาดว่าเกิดจากการติดเชื้อไวรัส บางกรณี อาจมีสาเหตุชัดเจน คือมาจากอุบัติเหตุหรือจากเนื้องอกและเนื่องจากเส้นประสาทสมองคู่ที่ 7 มาเลี้ยงกล้ามเนื้อของใบหน้าทั้งด้านบนและด้านล่าง เพราะฉะนั้น เมื่อเวลามีความผิดปกติของเส้นประสาทสมองเส้นนี้ ก็จะทำให้กล้ามเนื้อใบหน้าอ่อนแรงไป คือทำให้หลับตาไม่สนิทข้างหนึ่ง ยักคิ้วไม่ได้ มุมปากตก หรือยิ้มแล้วมุมปากไม่ขยับขึ้น เวลาดื่มน้ำแล้วน้ำไหลออกจากมุมปากด้านหนึ่ง นอกจากนี้เส้นประสาทคู่ที่ 7 ยังเกี่ยวข้องกับการรับรสด้วย จึงอาจจะมีการสูญเสียการรับรสของลิ้นด้านเดียวกับของใบหน้าที่อ่อนแรงไป หรืออาจได้ยินเสียงดังกว่าปกติจากหูข้างนั้น เนื่องจากเส้นประสาทสมองคู่ที่ 7 มันไปเลี้ยงกล้ามเนื้อที่ช่วยลดความดังของเสียงที่จะเข้ามาในหูข้างนั้นด้วยนอกจากโรคอัมพาตใบหน้าแล้ว หากมีอาการผิดปกติอื่นๆ เช่น แขนขาอ่อนแรง มีอาการชาที่แขนขา มีอาการพูดไม่ชัดร่วมด้วย อาจเกิดจากโรคหลอดเลือดในสมองหรือเนื้องอกในสมองได้แนะนำควรควรไปพบแพทย์ เพื่อตรวจว่าเป็นโรคอัมพาตใบหน้าหรือไม่ และเกิดจากสาเหตุอะไร ไม่หากไม่ได้เกิดจากมีเนื้องอกหรือจากอุบัติเหตุ การรักษา แพทย์อาจให้กลุ่มสเตรียรอยด์ ร่วมกับยาต้านไวรัส รวมถึงการทำกายภาพบำบัด ซึ่งการรีบรักษา ก็จะให้ผลดีกว่าการปล่อยให้อาการเป็นอยู่นานแล้วจึงเริ่มไปรักษาค่ะ โดยเมื่อรักษา ส่วนใหญ่อาการจะดีขึ้นภายใน 2 สัปดาห์ และมักหายสนิทที่ 6 สัปดาห์ มีบางรายอาการอาจจะยังไม่กลับเป็นเหมือนปกติ แต่จะค่อยๆ ดีขึ้นจนหายสนิทได้ภายใน 3-6 เดือน มีเพียงส่วนน้อยมาก ที่อาการอาจดีขึ้นเล็กน้อย แต่ไม่สามารถกลับเป็นปกติได้ค่ะ